Mijiet ta’ persuni qegħdin jattendu għall-funeral taż-żagħżugħ iswed li nqatel mill-pulizija f’Ferguson, Missouri. Michael Brown ta’ 18-il sena nqatel fid-9 ta’ Awwissu li għadda wara li twaqqaf minn uffiċjal tal-pulizija abjad meta kien qed jimxi f’nofs ta’ triq. Iż-żagħżugħ ma kienx armat. Il-qtil tiegħu qajjem għagħa u protesti kbar fil-pajjiż. Kienu bosta li wettqu atti ta’ vjolenza madankollu jidher li t-tensjoni kkalmat xi ftit fl-aħħar jiem. Matul il-jum kienu mijiet li attendew bi ħġarhom għall-funeral taż-żagħżugħ. Ilbieraħ missieru appella għall-kalma qabel il-funeral. “Kulma rrid għada hija l-paċi,” qal Michael Brown Snr lil mijiet ta’ persuni f’rally li sar St Louis l-Ħadd. L-atmosfera barra l-knisja kienet waħda paċifika u ta’ dieqi qal il-korrispondent tal-BBC Rajini Vaidyanathan li jinsab f’Ferguson. “Aħna ma nafux lill-qraba ta’ Brown iżda ninsabu ħaġa waħda magħhom għat-telfa kbira li ġarrbu minħabba att ta’ vjolenza bla sens,” qal persuna mal-BCC.